| Medaljeoversikt |
| --- |
| Beachhåndball |
| Konkurrerte for Norges flagg Norge |
| VM i beachhåndball |
| Bronse | Muskat 2012 | Senior |
| Gull | Antalya 2010 | Senior |
| EM i beachhåndball |
| Bronse | Randers 2013 | Senior |
| Sølv | Larvik 2009 | Senior |
| Bronse | Misano Adriatico 2007 | Senior |

**Arnhild Holmlimo** (født 7. mai 1983 i Verdal) er en tidligere norsk håndballspiller, som spilte både håndball og beachhåndball. 

Hun spilte for Oppsal IF i sesongen 2012/13, og valgte å avslutte håndballkarrieren sin etter EM i beachhåndball 2013 i Randers, der Norge fikk bronse.

Karriere
--------

Holmlimo har spilt for både Verdal, Varden og Stjørdals-Blink, og spilte mange sesonger for Levanger HK i 1. divisjon, der hun bl.a. ble divisjonens tredje mest scorende spiller i sesongen 2004/05, med 186 mål. Etter dette gikk hun til Bækkelaget, da de rykket opp til eliteserien i 2005, og spilte der i to sesonger fram til 2007. Sommeren 2007 gikk hun til Nordstrand, og spilte der i tre sesonger, fram til 2010.

I 2007 spilte Holmlimo tre kamper for Norges B-landslag i håndball.

Holmlimo deltok ved VM i beachhåndball 2008, der Norge kom på 6.-plass. Hun deltok på det norske laget som fikk sølv i EM i beachhåndball 2009, og hun var med å vinne gull ved VM i beachhåndball 2010. I 2010 deltok hun også ved Politi-EM i håndball, der Norge kom på 2.-plass, og hun ble valgt ut på turneringens Allstar-team. 

Hun returnerte til Levanger HK for en kort periode i oktober 2010, men spilte kun to kamper der før hun valgte å avslutte sin håndballkarriere. Våren 2011 gjorde hun imidlertid comeback for den tyske klubben TV Granzach Handball i 3. Bundesliga. Hun spilte for Levanger igjen fra januar til mars 2012, og i september 2012 gikk hun til Oppsal IF, der hun spilte ut 2013-sesongen.

Ved VM i beachhåndball 2012 var hun med på det norske laget som fikk bronse. I juli 2013 deltok hun ved EM i beachhåndball 2013 i Randers i Danmark. Her fikk Norge bronse, etter at de vant bronsefinalen 2-1 over Ukraina. Etter dette mesterskapet la hun opp som håndballspiller.

Referanser
----------

1. ↑  Norsk Topphåndball - *Holmlimo til Oppsal* Arkivert 11. september 2012 hos Wayback Machine. besøkt 23. juli 2013.
2. ↑  Håndball.no - *Topscore 1. divisjon kvinner Sesongen 2004/2005*, besøkt 23. juli 2013.
3. ↑  BT.no - *Her er stallene i kvinnenes eliteseriehåndball sesongen 2005/06*[*død lenke*], besøkt 23. juli 2013.
4. ↑  Nordstrands Blad - *Holmlimo fra BSK til NIF*, besøkt 23. juli 2013.
5. ↑  Håndball.no - *Holmlimo, Arnhild : Landslag kvinner senior*, besøkt 24. juli 2013.
6. ↑  Norges Håndballforbund - *Troppen til VM i Beachhåndball*, besøkt 29. juli 2014.
7. ↑  Badische Zeitung - *40 Treffer reichen nicht zum Sieg*, besøkt 24. juli 2013.
8. ↑  Håndballmagasinet - *Arnhild Holmlimo til Oppsal i siste sekund* Arkivert 4. mars 2016 hos Wayback Machine. besøkt 23. juli 2013.
9. ↑  European Handball Federation - *2013 Women's ECh Beachhandball Final Tournament* Arkivert 10. august 2013 hos Wayback Machine. besøkt 15. juli 2013.
10. ↑  Levangeravisa - *Legger opp*[*død lenke*], besøkt 24. juli 2013.

Eksterne lenker
---------------

* (en) Arnhild Holmlimo – Det europeiske håndballforbundet (EHF) Rediger på Wikidata